**Ministru kabineta noteikumu projekta**

**“Grozījumi Ministru kabineta 2020. gada 14. aprīļa noteikumos Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Latvijā no 2020. gada novembra atkārtoti ir izsludināta ārkārtējā situācija, tostarp būtiski ir ierobežota ēdināšanas un tūrisma darbība. Tādējādi Covid-19 turpina izraisīt finanšu grūtības lauksaimniekiem un apdraudēt to dzīvotspēju, savukārt cūkkopības nozarē situāciju kopš 2020. gada oktobra būtiski pasliktina arī tirgus pārprodukcija, kas izveidojusies Eiropas Savienības eksporta sarežģījumu dēļ. Lai nodrošinātu iespējamo atbalstu ražotājiem un mazinātu tiem radušās finanšu grūtības, kā arī lai efektīvāk izlietotu iedalīto kopējo atbalsta finansējumu, normatīvā akta projekts paredz:* ieviest papildu atbalsta periodu cūku ganāmpulku īpašniekiem 2020. gadā no jūlija līdz oktobrim, ņemot vērā to, ka šajā periodā ražotāju ieņēmumi bija par 25,7% mazāki nekā attiecīgajā 2019. gada periodā;
* no atbalsta krājumu pieauguma vai apgrozījuma samazinājuma radīto grūtību mazināšanai pārdalīt pavisam 6,276 milj. *euro*, sedzot finansējuma nepieciešamību cūkaudzētāju atbalstam jūlija–oktobra periodā, piena ražotāju atbalstam jūlija–septembra periodā un liellopu audzētāju atbalstam tā, lai atbalsta likmēm nebūtu jāpiemēro proporcionāls samazinājums;
* precizēt nosacījumus attiecībā uz grūtībās nonākuša uzņēmuma statusa piemērošanu.

Normatīvā akta projekts stāsies spēkā nākamajā dienā pēc tā izsludināšanas, bet to piemēros ne ātrāk, kā tiks saņemts saskaņojums no Eiropas Komisijas par atbalstu cūkkopības nozarē un finansējuma pārdalīšanu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Lauksaimniecības un lauku attīstības likuma 5. panta ceturtā un septītā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šā gada 14. aprīlī Ministru kabinets pieņēma noteikumus Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi” (turpmāk – MK noteikumi Nr. 219), kas paredz atbalstu primārajiem lauksaimniecības ražotājiem, pārtikas preču ražotājiem, kā arī uzņēmumiem un pašvaldībām un izglītības iestādēm, kuras nodrošina ēdināšanu izglītības iestādēs un kuru darbību ir ietekmējuši Covid-19 ierobežošanai noteiktie pasākumi.Kopš 2020. gada 9. novembra Latvijā Covid-19 izplatības dēļ atkārtoti ir izsludināta ārkārtējā situācija, tādējādi var secināt, ka Covid-19 negatīvā ietekme uz Latvijas lauksaimnieku un pārtikas ražotāju ieņēmumiem turpinās un saglabāsies vēl tuvākajā nākotnē. Pēc Zemkopības ministrijas aprēķiniem, kuru rezultāti publicēti oficiālā izdevuma “Latvijas Vēstnesis” 202. un 215. laidienā, turpinoties Covid-19 negatīvai ietekmei Latvijas lauksaimniecības un pārtikas nozarē, ražotāju kopējie ieņēmumi šī gada jūlija–septembra periodā salīdzinājumā ar attiecīgu periodu vidēji iepriekšējos trīs gados bija samazinājušies par 5,2% liellopu audzēšanā un par 7,7% piena ražošanā. Tā kā MK noteikumu Nr. 219 spēkā esošā redakcija jau paredz atbalstu par šī gada jūlija–septembra periodu ražotājiem piena nozarē un liellopu audzēšanā, bet ir nepieciešams precizēt MK noteikumos Nr. 219 ietverto atbalsta pasākumu kopējās atbalsta summas, lai nodrošinātu piena ražotāju un liellopu audzētāju atbalstu par jūlija–septembra periodu tādā apmērā, ka atbalsta likmēm nav jāpiemēro proporcionāls samazinājums (par to detalizētāk sk. 2. punktā tālāk).  Cūkkopības nozarē pēc šī gada aprīļa–jūnija perioda gan nozares, gan tirgus prognozes sākotnēji liecināja par situācijas iespējamu uzlabošanos, tādēļ nozarei ar iepriekšējiem MK noteikumu grozījumiem š.g. augustā un oktobrī netika paredzēts atbalsts tālākā periodā. Taču situācija cūkkopības nozarē ir pasliktinājusies, un indikācijas gan no nozares pārstāvjiem, gan ES dalībvalstu ekspertiem liecina, ka ne šogad līdz gada beigām, ne arī nākamajā gadā nav gaidāma situācijas uzlabošanās.Ņemot vērā spēcīgo Covid-19 un citu faktoru ietekmi cūkkopības nozarē un to, ka pārējām MK noteikumos Nr. 219 ietvertajām nozarēm jau ir paredzēts turpmāks atbalsts otrajā periodā, ir nepieciešams sniegt šādu atbalstu arī cūkkopības nozarei.Cūkgaļas cena Latvijā ar īslaicīgiem pārtraukumiem vasarā pazeminās jau kopš 2020. gada pavasara, samazinot cūkaudzētāju ieņēmumus un apgrozāmo līdzekļu pieejamību. Kopumā no š.g. janvāra līdz oktobrim Latvijā E klases cūku liemeņu iepirkuma cena bija pazeminājusies par 30%, un šo tendenci izraisa pārprodukcija visā ES tirgū, tostarp Latvijā, jo Covid-19 izplatības ierobežošanas pasākumu ietekmē būtiski samazinājās pieprasījums, īpaši no ēdināšanas un tūrisma sektora, kas ir nozares produkcijas lielākais noieta kanāls. Taču kopš 2020. gada oktobra tirgus situāciju vēl vairāk pasliktina Āfrikas cūku mēra izplatība Vācijā, kas, tādēļ sastopoties ar eksporta aizliegumiem no daudziem trešo valstu partneru puses, lielāku daļu savas produkcijas novirza ES iekšējā tirgū, izraisot gan cūkgaļas, gan dzīvu sivēnu cenas samazināšanos. Laikā no oktobra sākuma līdz novembra vidum cūkgaļas iepirkuma cena Latvijā bija pazeminājusies par 15% un vienlaikus sasniegusi zemāko punktu vairāku gadu laikā.Pēc Zemkopības ministrijas aprēķiniem par laikposmu no 2020. gada jūlija līdz oktobrim, nozares ražotāju kopējie ieņēmumi bija samazinājušies par 25,7% salīdzinājumā ar tādu pašu periodu 2019. gadā. Turklāt ražotājiem veidojas papildu izdevumi, jo mazā pieprasījuma dēļ cūkas tiek ilgāk noturētas, ne tikai zaudējot tirgus kvalitāti, bet arī radot papildus izdevumus un problēmas labturības prasību izpildē daudziem ražotājiem. Saskaņā ar MK noteikumiem Nr. 219 cūkkopības nozarei par ieņēmumu samazinājumu nozarei 2020. gada aprīļa–jūnija periodā ir izmaksāts atbalsts 1,423 milj. *euro* apmērā par kaušanai realizētām cūkām un Finanšu ministrijai ir iesniegts pieprasījums par līdzekļu piešķiršanu vēl 0,4 milj. *euro* apmērā par ganāmpulkos reģistrētajām sivēnmātēm pēc situācijas 2020. gada 30. jūnijā. Tā kā cenu lejupslīde turpinās, ražotājiem turpina samazināties arī ieņēmumi, tā apgrūtinot to darbību.Noteikumu projekts paredz:1) papildu atbalsta piešķiršanu cūkkopības nozarē par laikposmu no 2020. gada no jūlija līdz oktobrim. Šis regulējums ietverts noteikumu projekta 1. punktā izteiktajā MK noteikumu Nr. 219 17.1punktā. Atbalsts tiek paredzēts par kaušanai realizētām nobarojamām cūkām un par ganāmpulkos reģistrētām sivēnmātēm. Kaut arī atbalsts par sivēnmātēm atbilstoši projekta 1. punktā izteiktajam MK noteikumu 17.1 punktam tiek piešķirts par periodu no 2020. gada jūlija līdz oktobrim, atbalsttiesīgo sivēnmāšu skaitu šajā periodā paredzēts fiksēt konkrētā datumā, proti, perioda pēdējā dienā 31. oktobrī. Tas saistīts ar to, ka sivēnmātes tiek turētas saimniecībā ilgstoši un tiek izmantotas ražošanā kā resurss (sivēnu ieguvei) atšķirībā no nobarojamām cūkām, kas tiek noteiktu laiku nobarotas un realizētas gaļas ieguvei. Tāda pati pieeja atbalsta piešķiršanā par sivēnmātēm bija paredzēta arī atbalsta periodā no 2020. gada aprīļa līdz jūnijam, kad sivēnmāšu skaits tika fiksēts perioda pēdējā dienā, proti, 30. jūnijā. Tā kā projekta izstrādes brīdī Zemkopības ministrija jau bija aprēķinājusi ražotāju ieņēmumu izmaiņas šāgada jūlija–oktobra periodā salīdzinājumā ar attiecīgo periodu 2019. gadā un konstatējusi, ka samazinājums veido 25,7%, projekts paredz atbalstu piešķirt, neizvirzot nosacījumu par konkrētu samazinājuma apmēra sasniegšanu. Tādējādi ar papildu atbalstu būs iespējams daļēji mazināt cūkkopības saimniecībām Covid-19 un tirgus pārprodukcijas radītās finanšu grūtības un veicināt apgrozāmo līdzekļu pieejamību darbības saglabāšanai.Bez šāda papildu atbalsta cūkkopības saimniecības saskarsies ar būtiskām finanšu problēmām, nespējot segt ar darbību saistītus un norēķināties par kredītsaistībām. Var tikt apdraudēta saimniecību investīciju projektu saistību izpilde un sadarbības līgumu izpilde. Situācijai turpinot pasliktināties, daļa saimniecību var bankrotēt – tad cilvēki zaudēs darbu un ieņēmumus, tiks arī likvidēti vaislas dzīvnieki un nozare var zaudēt savu ģenētisko kodolu, kura atjaunošana vēlāk prasīs ievērojamus finanšu līdzekļus.Atbalstu par jūlija–oktobra periodu nevarēs saņemt tie cūku ganāmpulku īpašnieki, kas jau par aprīļa–jūnija periodu bija saņēmuši MK noteikumu 7. punktā noteikto maksimālo atbalsta summu 100 000 *euro*.Kopējais nepieciešamais finansējums atbalstam cūkkopības nozarei jūlija oktobra periodā ir novērtēts 2 milj. *euro* apmērā: no tā 1 milj. *euro* atbalstam par kaušanai realizētām nobarojamām cūkām un 1 milj. *euro* atbalstam par sivēnmātēm. Atbalstam nav nepieciešams piesaistīt papildu valsts budžeta līdzekļus – finansējums tiktu iegūts, pārdalot noteikumos Nr. 219 noteikto citiem atbalsta pasākumiem nepieprasīto finansējumu saskaņā ar MK noteikumu Nr. 219 13. punktu;2) precizēt MK noteikumos Nr. 219 ietverto atbalsta pasākumu kopējās atbalsta summas, izmantojot MK noteikumu Nr. 219 13. punktā paredzēto finansējuma pārdales iespēju. Tā kā pasākumā “Atbalsts krājumu izmaksu pieauguma un apgrozījuma samazinājuma radīto grūtību mazināšanai” atbalsta iesniegumu iesniegšanas termiņš beidzās š.g. 10. novembrī un, pēc Lauku atbalsta dienesta sniegtās informācijas un finansējuma izlietojuma prognozēm, no pasākumam paredzētās kopējās atbalsta summas 14 milj. *euro* aptuveni 9 milj. *euro* netiks pieprasīti, projektā paredzēts nepieprasīto finansējumu nepieciešamajā apmērā pārdalīt pasākumam “Atbalsts ienākumu stabilizēšanai noteiktu lopkopības nozaru lauksaimniekiem” tā, lai atbalstu par slaucamām govīm un realizētiem liellopiem periodā no jūlija līdz septembrim un atbalstu par nobarojamām cūkām un sivēnmātēm periodā no jūlija līdz oktobrim varētu izmaksāt pilnā apmērā, t.i., par katru attiecīgo dzīvnieku piešķirot pilnu maksimālo atbalsta likmi, kā noteikts MK noteikumu Nr. 219 24.1. apakšpunktā. Tādējādi projekts paredz no iepriekšminētā nepieprasītā finansējuma pārdalīt šādas summas: atbalstam par slaucamām govīm – 4,510 milj. *euro*, atbalstam par realizētiem liellopiem – 0,366 milj. *euro*, atbalstam par nobarojamām cūkām – 1,0 milj. *euro* un atbalstam par sivēnmātēm – 0,400 milj. *euro.* (Par sivēnmātēm jūlija–oktobra periodam pavisam nepieciešams 1 milj. *euro*, taču, tā kā vairāki atbalsta pretendenti jau aprīļa–jūnija periodā saņēma maksimālo atbalsta summu 100 tūkst. *euro*, tad no MK noteikumos Nr. 219 pašlaik noteiktā finansējuma (1 milj. *euro*) netiks izmantoti apmēram 600 tūkst. *euro.*)Kopumā projektā paredzēts pārdalīt pavisam 6,276 milj. *euro*. Tas nozīmē, ka ar projektu tiek mainīts atbalsta pasākumam “Atbalsts krājumu izmaksu pieauguma un apgrozījuma samazinājuma radīto grūtību mazināšanai” noteiktais kopējo atbalsta apmērs uz 7,724 milj. *euro*. **Tādējādi projekts neparedz grozīt kopējo ar MK noteikumiem Nr. 219 noteikto finansējuma apmēru.**3) precizēt MK noteikumu Nr. 219 24.1.1 apakšpunktā ietverto nosacījumu par atbalsta likmes aprēķināšanu jūlija–septembra un jūlija–oktobra periodam, lai aptvertu arī papildu atbalstu cūkkopības nozarē;4) saistībā ar papildu atbalstu cūkkopības nozarē precizēt un papildināt MK noteikumu Nr. 219 normas saistībā ar informācijas iegūšanu no Lauksaimniecības datu centra par atbalsttiesīgajiem pretendentiem.5) precizēt MK noteikumu Nr. 219 nosacījumus par grūtībās nonākuša uzņēmuma statusa piemērošanu atbalsta pretendentiem, lai korekti atspoguļotu Eiropas Komisijas 2020. gada 19. marta paziņojumā "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk – Pagaidu regulējums) noteikto. Projekts precizē MK noteikumu Nr. 219 6. punkta ievaddaļu, lai korekti atspoguļotu Pagaidu regulējuma 22.punkta c) apakšpunktā noteikto, ka atbalstu nevar piešķirt uzņēmumiem, kuri 2019. gada 31. decembrī jau bija nonākuši grūtībās.  |
|  3. | Projekta izstrādē iesaistītās institūcijas un publiskas personas kapitālsabiedrības | Lauku atbalsta dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs cūku ganāmpulku īpašniekus (pēc Lauksaimniecības datu centra datiem apmēram 547 saimniecības). |
| 2. | Tiesiskā regulējuma ietekme uz tautsaimniecību un administratīvo slogu | Precizējumiem MK noteikumos Nr. 219 būs pozitīva ietekme uz tautsaimniecību, jo cūku ganāmpulku īpašnieki varēs saņemt papildu atbalstu Covid-19 radīto finanšu grūtību mazināšanai. Tā tiks uzlabota lauksaimnieku finansiālā situācija un dzīvotspēja un nodrošināta darbības turpināšana.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem  |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Š.g. 17. novembrī notika Zemkopības ministrijas izveidotās krīzes vadības darba grupas sanāksme, kurā piedalījās lauksaimnieku, pārtikas ražotāju un tirgotāju nevalstisko organizāciju pārstāvji. Sanāksmē tika skatīts jautājums par situāciju cūkgaļas nozarē un nepieciešamību rast iespēju sniegt papildu atbalstu nozarei no esošā budžeta.  |
| 2. | Sabiedrības līdzdalība projekta izstrādē | Š.g. 17. novembra krīzes vadības darba grupas sanāksmē konceptuāli tika atbalstīta nepieciešamība sniegt papildu atbalstu cūkgaļas nozarei. 2020. gada 11. novembrī tika saņemta Latvijas Cūkaudzētāju asociācijas (turpmāk – LCAA) vēstule, kurā Covid-19 ietekmes un Āfrikas cūku mēra radīto ES eksporta grūtību dēļ situācija nozarē tiek raksturota kā kritiska, tirgus cenām nesedzot pašizmaksu un turpinoties cenu lejupslīdei, tādēļ bez valsts atbalsta nozare tuvākajā laikā var sastapties ar saimniecību masveida bankrotu. |
| 3. | Sabiedrības līdzdalības rezultāti | LCAA priekšlikumi projektā ir ņemti vērā, par atbalsta nosacījumiem jūlija–oktobra periodā panākot vienošanos diskusiju gaitā.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Lauku atbalsta dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz ietekmi uz esošajām valsts pārvaldes funkcijām, ne arī jaunu institūciju izveidi vai izmaiņas esošajās institūcijās, vai izmaiņas to cilvēkresursos.  |
| 3. | Cita informācija | Nav. |

Zemkopības ministrs K. Gerhards

Orlova 67027376

Inga.Orlova@zm.gov.lv